**DĖL SOCIALINIŲ PASLAUGŲ TEIKIMO ROKIŠKIO RAJONE TVARKOS APRAŠO PATVIRTINIMO**

2021 m. gruodžio 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Lietuvos Respublikos socialinių paslaugų įstatymo 13 straipsniu, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 ,,Dėl socialinių paslaugų katalogo patvirtinimo“, Rokiškio rajono savivaldybės taryba n u s p r e n d ž i a:

1. Patvirtinti socalinių paslaugų teikimo Rokiškio rajone tvarkos aprašą (pridedama). 2. Skelbti šį sprendimą Teisės aktų registre.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Zita Čaplikienė

PATVIRTINTA

Rokiškio rajono savivaldybės tarybos

2021 m. gruodžio 23 d. sprendimu Nr. TS-

**SOCIALINIŲ PASLAUGŲ TEIKIMO ROKIŠKIO RAJONE TVARKOS APRAŠAS**

1. **BENDROSIOS NUOSTATOS**

1. Socialinių paslaugų teikimo Rokiškio rajone tvarkos aprašas (toliau – aprašas) reglamentuoja bendrųjų ir specialiųjų socialinių paslaugų organizavimą ir teikimą Rokiškio rajone.

2. Socialinių paslaugų teikimą organizuoja ir administruoja Rokiškio rajono savivaldybės administracijos už socialinių paslaugų teikimą atsakingas Socialinės paramos ir sveikatos skyrius (toliau – Skyrius), vadovaudamasis Lietuvos Respublikos įstatymais, Lietuvos Respublikos Vyriausybės nutarimais bei kitais norminiais teisės aktais.

3. Socialines paslaugas Rokiškio rajone teikia biudžetinės įstaigos – Rokiškio socialinės paramos centras, Obelių socialinių paslaugų namai, nevyriausybinės organizacijos bei kitos įstaigos.

4. Tuo atveju, kai nėra galimybės teikti socialinių paslaugų rajone esančiose įstaigose, jos gali būti teikiamos kitų savivaldybių socialinės globos įstaigose.

5. Pagrindinės šio aprašo sąvokos:

5.1. **Asmuo su sunkia negalia:**

1) vaikas su sunkia negalia – asmuo, kuriam pagal Lietuvos Respublikos socialinių paslaugų įstatymą (toliau – Socialinių paslaugų įstatymas) nustatytas visiško nesavarankiškumo lygis ir pagal Lietuvos Respublikos neįgaliųjų socialinės integracijos įstatymą (toliau – Neįgaliųjų socialinės integracijos įstatymas) pripažintas sunkaus neįgalumo lygis;

2) suaugęs asmuo su sunkia negalia – asmuo, kuriam pagal Socialinių paslaugų įstatymą nustatytas visiško nesavarankiškumo lygis ir kuris pagal Neįgaliųjų socialinės integracijos įstatymą yra pripažintas nedarbingu;

3) senatvės pensijos amžių sukakęs asmuo su sunkia negalia – sukakęs senatvės pensijos amžių asmuo, kuriam pagal Socialinių paslaugų įstatymą nustatytas visiško nesavarankiškumo lygis.

5.2. S**enyvo amžiaus asmuo** – sukakęs senatvės pensijos amžių asmuo, kuris dėl amžiaus iš dalies ar visiškai yra netekęs gebėjimų savarankiškai rūpintis asmeniniu (šeimos) gyvenimu ir dalyvauti visuomenės gyvenime.

5.3. **Suaugęs asmuo su negalia** – darbingo amžiaus asmuo, kuris dėl neįgalumo yra iš dalies ar visiškai netekęs gebėjimų savarankiškai rųpintis asmeniniu (šeimos) gyvenimu ir dalyvauti visuomenės gyvenime.

5.4. **Vaikas su negalia** – vaikas iki 18 metų, kuris dėl neįgalumo yra iš dalies ar visiškai neįgijęs jo amžių atitinkančio savarankiškumo ir kurio galimybės ugdytis bei dalyvauti visuomenės gyvenime yra ribotos.

5.5. **Socialinės rizika –** veiksniai ir aplinkybės, dėl kurių asmenys (šeimos) patiria ar yra pavojus jiems patirti socialinę atskirtį: suaugusių šeimos narių socialinių įgūdžių tinkamai prižiūrėti ir ugdyti nepilnamečius vaikus (įvaikius) stoka ar nebuvimas; nepilnamečių vaikų (įvaikių) visapusio fizinio, protinio, dvasinio, dorovinio vystymosi ir saugumo sąlygų šeimoje neužtikrinimas; psichologinė, fizinė ar seksualinė prievarta; smurtas; išnaudojimas prekybai žmonėmis; įsitraukimas arba polinkis įsitraukti į nusikalstamą veiklą; piktnaudžiavimas alkoholiu, narkotinėmis, psichotropinėmis medžiagomis; priklausomybė nuo alkoholio, narkotinių, psichotropinių medžiagų, azartinių lošimų; elgetavimas, valkatavimas, benamystė; motyvacijos dalyvauti darbo rinkoje stoka ar nebuvimas.

5.6. **Budintis globotojas –** fizinis asmuo, atitinkantis Lietuvos Respublikos civiliniame kodekse globėjui (rūpintojui) keliamus reikalavimus, išklausęs globėjų ir įtėvių mokymus ir budinčių globotojų konsultavimo kursus, pagal su globos centru sudarytą tarpusavio bendradarbiavimo ir paslaugų teikimo sutartį prižiūrintis likusius be tėvų globos vaikus, socialinę riziką patiriančius vaikus, su kuriais nėra susietas giminystės ryšiais, arba šioje sutartyje nustatytais atvejais teikiantis kitokią pagalbą vaiko tėvams, siekiant grąžinti vaiką į šeimą. Budintis globotojas vykdo veiklą pagal individualios veiklos pažymėjimą.

5.7. **Globos centras** – socialinių paslaugų įstaiga, kuri, įgyvendindama vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinę riziką patiriantį vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį vaikui, budinčiam globotojui (rūpintojui), įtėviams, šeimynų dalyviams, socialinių paslaugų įstaigų, dirbančių su vaikais, darbuotojams, taip pat kitokią pagalbą vaiko tėvams vaiką grąžinant į šeimą.

5.8. **Socialinių paslaugų įstaiga** – socialines paslaugas teikiantis Lietuvos Respublikoje ar kitoje Europos Sąjungos valstybėje narėje arba kitoje Europos ekonominės erdvės valstybėje įsisteigęs juridinis asmuo ar kita organizacija, jų padalinys, atitinkantys Socialinių paslaugų įstatyme nustatytus reikalavimus.

5.9. **Socialinės globos įstaiga** – Lietuvos Respublikos socialinių paslaugų įstatymo nustatyta tvarka turinti teisę teikti socialinę globą socialinių paslaugų įstaiga.

5.10. **Vaikus globojanti šeima** – sutuoktiniai ar vienas gyvenantis asmuo, ne jaunesnis kaip 21 metų (reikalavimas būti sukakusiam 21 metų amžių netaikomas vaiko artimajam giminaičiui), įstatymu ir kitų teisės aktų nustatyta tvarka prižiūrintys ar globojantys (besirūpinantys) vaikus (vaikais).

.

**II SKYRIUS**

**BENDRŲJŲ SOCIALINIŲ PASLAUGŲ TEIKIMAS**

6. Bendrosios socialinės paslaugos yra atskiros, be nuolatinės specialistų priežiūros teikiamos paslaugos, kurių tikslas – ugdyti ar kompensuoti asmens (šeimos) gebėjimus savarankiškai rūpintis asmeniniu (šeimos) gyvenimu ir dalyvauti visuomenės gyvenime.

6.1. **Informavimas** –reikalingos informacijos apie socialinę pagalbą suteikimas asmeniui (šeimai).

**Gavėjai** – socialinę riziką patiriantys vaikai ir jų šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys su negalia ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, vaikus globojančios šeimos, mažiau galimybių turintis jaunimas, krizinėje situacijoje (skyrybos, darbo praradimas, artimojo netektis ir kt.) esančios šeimos ir jų nariai, kiti asmenys ir jų šeimos.

**Teikėjai** – seniūnijų socialiniai darbuotojai, socialinių paslaugų įstaigų darbuotojai, švietimo, sveikatos priežiūros įstaigų socialiniai darbuotojai, nevyriausybinių organizacijų nariai (toliau – NVO) ir kt.

**Teikimo trukmė (dažnumas)** – pagal poreikį.

6.2. **Konsultavimas** –pagalba, kurią teikiant kartusu asmeniu analizuojama asmens (šeimos) problema ir ieškoma veiksmingų jos sprendimo būdų.

**Gavėjai** – socialinę riziką patyrinantys vaikai ir jų šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys su negalia ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, vaikus globojančios šeimos, krizinėje situacijoje (skyrybos, darbo praradimas, artimojo netektis ir kt.) esančios šeimos ir jų nariai, mažiau galimybių turintis jaunimas, kiti asmenys ir šeimos.

**Teikimo trukmė (dažnumas)** – iki problemos išsprendimo.

**Teikėjai** – seniūnijų socialiniai darbuotojai, socialinių paslaugų įstaigų darbuotojai, švietimo, sveikatos priežiūros įstaigų socialiniai darbuotojai, NVO ir kt.

6.3. **Tarpininkavimas ir atstovavimas** – pagalbos asmeniui (šeimai) suteikimas sprendžiant įvairias asmens (šeimos) problemas (teisines, sveikatos, ūkines, buitines), tvarkant dokumentus, mokant mokesčius, užrašant pas specialistus, organizuojant ūkinius darbus ir kt., tarpininkaujant tarp asmens (šeimos) ir jo aplinkos (kitų institucijų, specialistų, asmenų).

**Gavėjai** – socialinę riziką patyrinantys vaikai ir jų šeimos, vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys su negalia ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, vaikus globojančios šeimos, mažiau galimybių turintis jaunimas, krizinėje situacijoje (skyrybos, darbo praradimas, artimojo netektis ir kt.) esančios šeimos ir jų nariai, kiti asmenys ir jų šeimos.

**Teikimo trukmė (dažnumas)** – iki problemos išsprendimo.

**Teikėjai** – seniūnijų socialiniai darbuotojai, socialinių paslaugų įstaigų darbuotojai, švietimo, sveikatos priežiūros įstaigų socialiniai darbuotojai, NVO ir kt.

6.4. **Transporto organizavimas** –paslauga, teikiama pagal poreikius asmenims, kurie dėl negalios, ligos ar senatvės turi judėjimo problemų ir dėl to ar dėl nepakankamų pajamų negali naudotis visuomeniniu ar individualiu transportu. Transporto organizavimo paslauga apima ir pagal individualius asmens poreikius teikiamą pagalbą, palydint asmenį iš jo namų iki transporto priemonės ir iš jos iki tikslo objekto ir atgal.

Transporto paslaugų teikimas organizuojamas vadovaujantis patvirtintu Socialinių paslaugų įstaigų vadovų Transporto paslaugų teikimo tvarkos aprašu.

6.5. **Sociokultūrinės paslaugos** laisvalaikio organizavimo paslaugos, teikiamos siekiant išvengti socialinių problemų, mažinant socialinę atskirtį, aktyvinant bendruomenę; jas teikiant, asmenys (šeimos) gali bendrauti, dalyvauti grupinio socialinio darbo užsiėmimuose, užsiimti mėgstama veikla, vaikai – ruošti pamokas ir pan.

**Gavėjai** – vaikai su negalia ir jų šeimos, likę be tėvų globos vaikai, suaugę asmenys su negalia ir jų šeimos, senyvo amžiaus asmenys ir jų šeimos, socialinę riziką patiriantys vaikai ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, kiti asmenys ir šeimos.

**Teikėjai –** socialinių paslaugų įstaigų darbuotojai, bendruomenės,NVO ir kt.

**Teikimo trukmė** – pagal poreikį ir teikėjo galimybes.

6.6. **Asmeninės higienos ir priežiūros paslaugų organizavimas** –pagalba asmenims (šeimoms), kurie dėl nepakankamų pajamų ar skurdo negali (neturi galimybės) pasirūpinti savo higiena. Ši pagalba apima dušo paslaugas, skalbimo paslaugų organizavimą.

**Gavėjai** – socialinę riziką patiriantys vaikai ir jų šeimos, vaikai su negalia ir jų šeimos, suaugę asmenys su negalia ir jų šeimos, senyvo amžiaus asmenys ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, kiti asmenys ir šeimos.

**Teikėjai –** socialinių paslaugų įstaigos, NVO, bendruomenės ir kt.

**Teikimo trukmė** – pagal poreikį.

**III SKYRIUS**

**SPECIALIŲJŲ SOCIALINIŲ PASLAUGŲ TEIKIMAS**

7. Specialiosios socialinės paslaugos yra visuma paslaugų, teikiamų asmeniui (šeimai), kurio gebėjimams savarankiškai rūpintis asmeniniu (šeimos) gyvenimu ir dalyvauti visuomenės gyvenime, ugdyti, kompensuoti bendrųjų socialinių paslaugų nepakanka ir jų tikslas – grąžinti asmens (šeimos) gebėjimus pasirūpinti savimi ir integruotis į visuomenę ar tenkinti asmens gyvybinius poreikius teikiant kompleksinę pagalbą. Rokiškio rajono gyventojams teikiamos specialiosios socialinės paslaugos yra skirstomos į socialinės priežiūros ir socialinės globos paslaugas.

8. **Socialinė priežiūra** yra visuma paslaugų, kuriomis asmeniui (šeimai) teikiama kompleksinė, bet nuolatinės specialistų priežiūros nereikalaujanti pagalba.

8.1. Socialinės priežiūros paslaugos teikiamos asmenims (šeimoms), gyvenantiems ir deklaravusiems gyvenamąją vietą Rokiškio rajono savivaldybėje.

8.2. Rokiškio rajone teikiamos šios socialinės priežiūros paslaugos:

8.2.1. pagalba į namus;

8.2.2. socialinių įgūdžių ugdymas, palaikymas ir (ar) atkūrimas;

8.2.3. apgyvendinimas savarankiško gyvenimo namuose;

8.2.4. intensyvi krizių įveikimo pagalba;

8.2.5. psichosocialinė pagalba;

8.2.6. palydėjimo paslauga jaunuoliams;

8.2.7. pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti;

8.2.8.vaikų dienos socialinė priežiūra;

8.2.9. laikinas atokvėpis;

8.3. Dėl socialinės priežiūros paslaugų skyrimo asmuo (vienas iš suaugusių šeimos narių) turi pateikti šiuos dokumentus:

8.3.1. asmens tapatybę patvirtinantį dokumentą (pasą ar asmens tapatybės kortelę, ar leidimą laikinai gyventi Lietuvoje (ne ES valstybių narių piliečiams));

8.3.2. asmenys, pageidaujantys gauti pagalbos į namus paslaugas – medicininį pažymėjimą (forma Nr. 046/a, patvirtinta sveikatos apsaugos ministro) apie asmens sveikatos būklę;

8.3.3. asmenys, pageidaujantys gauti socialinių įgūdžių ugdymo ir palaikymo paslaugas įstaigose – medicininį pažymėjimą (forma Nr. 046/a, patvirtinta sveikatos apsaugos ministro) apie asmens sveikatos būklę, pateikiant išvadą, ar asmuo gali lankyti įstaigą;

8.3.4. pažymas apie asmens (šeimos) gautas pajamas, jeigu šios informacijos Skyrius neturi savo duomenų bazėse;

8.3.5. kitus būtinus dokumentus, kurių pateikimas reglamentuotas atskirais teisės aktais, priklausomai nuo paslaugų rūšies.

8.4. Tuo atveju, kai asmuo negali pateikti savo dokumentų (neturi paso; nėra nustatyta pilietybė ir neturi paso; gyvenamoji vieta nedeklaruota Lietuvoje ir pan.), tačiau kyla grėsmė jo fiziniam saugumui ir yra būtinybė teikti socialines paslaugas, socialinės paslaugos gali būti teikiamos asmens tapatybės dokumentų tvarkymo metu.

8.5. Socialinės priežiūros paslaugos teikiamos socialinių paslaugų įstaigose arba asmens (šeimos) namuose.

8.6. Socialinių įgūdžių ugdymo ir palaikymo paslauga namuose teikiama nemokamai.

8.7. Socialinių paslaugų teikėjas, gavęs Skyriaus sprendimą, pasirašo sutartį su paslaugas gaunančiu asmeniu (vienu iš suaugusių šeimos narių) ar jo globėju (rūpintoju).

8.8. Asmens (šeimos) socialinių paslaugų poreikį socialinės priežiūros paslaugų teikimo laikotarpiu, pasikeitus aplinkybėms ar asmens sveikatos būklei ir ne rečiau kaip kartą per metus, peržiūri socialinių paslaugų įstaigų socialiniai darbuotojai ir, esant poreikiui keisti socialinių paslaugų rūšį, teikia siūlymus Skyriui dėl socialinių paslaugų sustabdymo, nutraukimo ar kitų socialinių paslaugų skyrimo.

9. **Socialinės priežiūros paslaugos:**

9.1. **Pagalba į namus** – tai asmens namuose teikiamos paslaugos, padedančios asmeniui (šeimai) tvarkytis buityje, rūpintis asmeniniu gyvenimu ir dalyvauti visuomenės gyvenime; šeimos nariams asmenims, prižiūrintiems asmenis su negalia, senyvo amžiaus asmenis, turėti laikiną atokvėpį.

**Gavėjai:** suaugę asmenys su negalia ir jų šeimos, senyvo amžiaus asmenys ir jų šeimos, vaikai su negalia ir jų šeimos, socialinę riziką patiriančios šeimos, kiti asmenys ir šeimos (laikinai dėl ligos ar kitų priežasčių savarankiškumo netekę asmenys).

**Teikėjai:** Rokiškio socialinės paramos centras, NVO ir kitos socialinės įstaigos, kurioms suteikta šios paslaugos akreditacija.

**Teikimo trukmė:** iki 10 val. per savaitę. Paslaugų trukmė nustatoma atsižvelgiant į asmens savarankiškumo lygį.

**Paslaugos sudėtis:** informavimas, konsultavimas, tarpininkavimas ir atstovavimas, maitinimo organizavimas, pagalba buityje ir namų ruošoje, kitos paslaugos, reikalingos siekiant asmeniui sudaryti galimybes gyventi savo namuose. Pagalbos į namus paslaugų sudėtis konkrečiam asmeniui atsižvelgiant į jo poreikius gali būti skirtinga, bet turi susidėti ne mažiau kaip iš 3 paslaugų.

9.2. **Socialinių įgūdžių ugdymas, palaikymas ir (ar) atkūrimas** – paslaugos, teikiamos asmenims (šeimoms), siekiant stiprinti jų bendravimo gebėjimus (ieškant pagalbos, prisitaikant prie naujų situacijų, dalyvaujant visuomenės gyvenime, užmezgant ir palaikant ryšius su artimaisiais ir pan.).

**Gavėjai: s**ocialinę riziką patiriantys vaikai ir jų šeimos, vaikai su negalia ir jų šeimos, suaugę asmenys su negalia ir jų šeimos, senyvo amžiaus asmenys ir jų šeimos, socialinę riziką patiriantys suaugę asmenys ir jų šeimos, socialinę riziką patiriančios šeimos, iš pataisos įstaigų paleisti asmenys, nuo kurių paleidimo iš pataisos įstaigos dienos praėjo ne daugiau nei 12 mėn., kiti asmenys ir jų šeimos.

**Teikėjai:** Rokiškio socialinės paramos centras, Obelių socialinių paslaugų namai, NVO ir kitos socialinės įstaigos, kurioms suteikta šios paslaugos akreditacija.

**Teikimo trukmė:** pagal poreikį.

9.3 **Apgyvendinimas savarankiško gyvenimo namuose** – namų aplinkos sąlygų sukūrimas ir reikalingų paslaugų suteikimas asmenims (šeimoms), kuriems nereikia nuolatinės, intensyvios priežiūros, sudarant jiems sąlygas savarankiškai tvarkytis asmeninį (šeimos) gyvenimą.

**Gavėjai:** suaugę asmenys su negalia, senyvo amžiaus asmenys, socialinę riziką patiriantys suaugę asmenys ir jų šeimos, socialinę riziką patiriančios šeimos, likę be tėvų globos vaikai (nuo 16 m.), kuriems teikiama socialinė globa (rūpyba) socialinės globos įstaigoje, sulaukę pilnametystės asmenys (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose, kiti asmenys ir jų šeimos.

**Teikėjai:** Rokiškio socialinės paramos centras, Obelių socialinių paslaugų namai ir kitos socialinės įstaigos, kurioms suteikta šios paslaugos akreditacija.

**Teikimo trukmė:** pagal poreikį.

**Paslaugos sudėtis:** informavimas ir atstovavimas, tarpininkavimas ir atstovavimas, apgyvendinimas socialinių įgūdžių ugdymas ir palaikymas ir (ar) atkūrimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvennsena, namų ruoša, namų saugumas, maisto gaminimas ir kitos paslaugos.

9.4. **Intensyvi krizių įveikimo pagalba** – socialinių įgūdžių ugdymo, palaikymo ir (ar) atkūrimo, pagalbos, kitų būtinųjų paslaugų (asmens higienos, buitinių ir kt.) suteikimas ir (ar) organizavimas asmeniui (šeimai), siekiant atkurti jo (jos) savarankiškumą, prarastus socialinius ryšius ir padėti integruotis į visuomenę, laikino apgyvendinimo, jei asmuo (šeima) dėl patirto smurto, prievartos, nustatyto vaiko apsaugos poreikio ar kitų priežasčių negali naudotis savo gyvenamąja vieta.

**Gavėjai**: vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kiti tos šeimos vaikai kartu su jų atstovais (atstovu) pagal įstatymą, socialinę riziką patiriantys vaikai ir jų šeimos, socialinę riziką patiriantys suaugę asmenys, socialinę riziką patiriančios šeimos, likę be tėvų globos vaikai (nuo 16 m.) ir (ar) sulaukę pilnametystės asmenys (iki 24 m.), kuriems buvo teikta socialinė globa (rūpyba) ar kurie gyveno socialinę riziką patiriančiose šeimose, smurtautojai, iš pataisos įstaigų paleisti asmenys, nuo kurių paleidimo iš pataisos įstaigos dienos praėjo ne daugiau nei 12 mėn., kiti asmenys (pvz., smurtą patyrę asmenys, jų vaikai ir kt.).

**Teikėjai**: Obelių socialinių paslaugų namai ir kitos socialinės įstaigos, kurioms suteikta šios paslaugos akreditacija.

**Teikimo trukmė**: pagal poreikį.

**Paslaugos sudėtis**: informavimas, konsultavimas, tarpininkavimas ir atstovavimas, bendravimas, psichologinė pagalba, laikinas apgyvendinimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, namų saugumas, švara ir tvarka, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.),darbo įgūdžių ugdymas, apsaugos organizavimas, kitos paslaugos, reikalingos konkrečiam asmeniui.

9.5. **Psichosocialinė pagalba** – socialinės, psichologinės, sielovados suteikimas ir organizavimas asmenims, išgyvenantiems krizę ar patyrusiems stiprius emocinius išgyvenimus (sunkias ligas, netektis, skyrybas šeimoje, psichologinį, moralinį, fizinį ar seksualinį smurtą), ir jų šeimoms, artimiesiems.

**Gavėjai: v**aikai su negalia ir jų šeimos, vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kiti tos šeimos vaikai kartu su jų atstovais pagal įstatymą, suaugę asmenys su negalia ir jų šeimos, artimieji, senyvo amžiaus asmenys ir jų šeimos, artimieji, krizinėje situacijoje (skyrybos, darbo praradimas, artimojo netektis ir kt.) esančios šeimos ir jų nariai, socialinę riziką patyrę ar patiriantys vaikai ir jų šeimos,socialinę riziką patyrę ar patiriantys suaugę asmenys ir jų šeimos, smurtautojai, kiti asmenys ir jų šeimos.

**Teikėjai**: Obelių socialinių paslaugų namai ir kitos socialinės įstaigos, kurioms suteikta šios paslaugos akreditacija.

**Teikimo trukmė:** pagal poreikį teikiant paslaugą visą parą gali būti organizuojamas laikinas apnakvindinimas.

**Paslaugos sudėtis:** informavimas, konsultavimas, tarpininkavimas ir atstovavimas, bendravimas, psichologinė pagalba, kitos paslaugos.

9.6. **Palydėjimo paslauga jaunuoliams** – visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje.

**Gavėjai**: likę be tėvų globos vaikai (nuo 16 m.), kuriems teikiama globa (rūpyba) socialinės globos įstaigoje, socialinę riziką patiriantys vaikai (nuo 16 m.), vaikai (nuo 16 m.), kurie gyvena socialinę riziką patiriančiose šeimose, sulaukę pilnametystės asmenys (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose.

**Teikėjai:** Obelių socialinių paslaugų namai ir kitos socialinės įstaigos, kurioms suteikta šios paslaugos akreditacija.

**Teikimo trukmė:** paslauga teikiama iki paslaugos gavėjui sukaks 24 metai. Likusiems be tėvų globos vaikams (nuo 16 m.), kuriems teikiama globa (rūpyba) socialinės globos įstaigoje: jei teikiama ir apgyvendinimo savarankiško gyvenimo namuose paslauga, pagalba teikiama ne mažiau nei 10 val. per parą; jei apgyvendinimo savarankiško gyvenimo namuose paslauga neteikiama, pagalba teikiama pagal poreikį. Socialinę riziką patiriantiems vaikams (nuo 16 m.), vaikams (nuo 16 m.), kurie gyvena socialinę riziką patiriančiose šeimose, pagalba teikiama nuo 1 iki 10 val. per savaitę. Sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose (tiek teikiant kartu ir apgyvendinimo savarankiško gyvenimo namuose ar apsaugotame būste paslaugas, tiek ir jų neteikiant), pagalba teikiama nuo 1 iki 10 val. per savaitę.

**Paslaugos sudėtis:** informavimas, konsultavimas, bendravimas, tarpininkavimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose ar apsaugotame būste, kitos paslaugos.

9.7. **Pagalba globėjams (rūpintojams), budintiems globotojams, įvaikintojams ir šeimynų dalyviams** – atrankos, konsultavimo, mokymų, pagalbos ir paslaugų organizavimas, teikimas, suteikimas, suteikiant žinių ir kompetencijų, reikalingų auginant globojamus (rūpinamus), prižiūrimus ir įvaikintus vaikus.

**Gavėjai:** vaikus globojantys (rūpinantys), prižiūrintys ar įvaikinę asmenys bei siekiantys globėjais (rūpintojais), budinčiais globotojais ar įtėviais tapti asmenys, šeimynos dalyviai.

**Teikėjai:** Obelių socialinių paslaugų namai ir kitos socialinės įstaigos, kurioms suteikta šios paslaugos akreditacija.

**Teikimo trukmė:** kaip nurodyta Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos apraše, patvirtintame Lietuvos Respublikos socialinės apsaugos ir darbo ministro 2018-01-19 įsakymu Nr. A1-28 „Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“, arba pagal poreikį.

**Paslaugos sudėtis:** informavimas, konsultavimas (įskaitant tęstinį), tarpininkavimas, mokymų organizavimas (įskaitant tęstinį), savitarpio pagalbos grupių organizavimas, kitos paslaugos.

9.8. **Vaikų dienos socialinė priežiūra** – dienos socialinės priežiūros paslaugos, kuriomis siekiama ugdyti vaiko ir jo šeimos narių socialinius bei gyvenimo įgūdžius.

**Gavėjai:** socialinę riziką patiriantys vaikai ir jų šeimos, vaikai su negalia ir jų šeimos, kiti vaikai (pvz., likę be tėvų globos vaikai ir jų šeimos).

**Teikėjai:** Obelių socialinių paslaugų namai, NVO ir kitos socialinės įstaigos, kurioms suteikta šios paslaugos akreditacija.

**Teikimo trukmė:** ne mažiau kaip 3 dienas per savaitę ir ne trumpiau nei 4 valandas per dieną.

**Paslaugos sudėtis:** informavimas, konsultavimas, tarpininkavimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveikos gyvensenos įgūdžiai ir kt.), pagalba ruošiant pamokas, maitinimo organizavimas, laisvalaikio organizavimas, psichologinės pagalbos organizavimas, kitos individualios socialinės paslaugos, atsižvelgiant į vaiko poreikius (pvz., logopedo paslaugos),

9.9. **Laikinas atokvėpis** – socialinės priežiūros paslaugos, teikiamos laikino atokvėpio paslaugos gavėjams, siekiant sudaryti sąlygas asmenims, kurie namuose augina, prižiūri, globoja (rūpina) ir (ar) slaugo kartu gyvenančius laikino atokvėpio paslaugos gavėjus, derinti asmeninį gyvenimą ir laikino atokvėpio paslaugos gavėjo priežiūrą, globą (rūpinimą) ir (ar) slaugą, suteikiant jiems galimybę kompensuoti šeimos interesus ir poreikius, pailsėti nuo nuolatinės namuose auginamo, prižiūrimo ir (ar) globojamo (rūpinamo) kartu gyvenančio laikino atokvėpio paslaugos gavėjo  priežiūros ir (ar) slaugos.

**Gavėjai:** neįgalusis (-ieji), kaip jis (jie) apibrėžtas (‑i) Lietuvos Respublikos neįgaliųjų socialinės integracijos įstatyme, kuriam (-iems) nustatytas specialusis nuolatinės slaugos poreikis arba specialusis nuolatinės priežiūros (pagalbos) poreikis.

**Teikėjai:** Rokiškio socialinės paramos centras, NVO ir kitos socialinės įstaigos, kurioms suteikta šios paslaugos akreditacija.

**Teikimo trukmė:** pagal poreikį, tačiau bendra abiejų Socialinių paslaugų katalogo 8.72 ir 11.4 papunkčiuose nurodytų socialinių paslaugų teikimo trukmė per metus negali viršyti 720 val.

**Paslaugos sudėtis:** informavimas, konsultavimas, tarpininkavimas ir atstovavimas, bendravimas, maitinimo organizavimas (jei maistą pristato kitos tarnybos) arba maisto produktų nupirkimas, pristatymas ir pagalba ruošiant maistą, pagalba buityje ir namų ruošoje (skalbiant, tvarkant namus, apsiperkant, rūpinantis asmens higiena ir kt.), palydėjimas į įvairias įstaigas, kitos pagalbos organizavimas ligos paūmėjimo ar krizių atvejais, kitos paslaugos, reikalingos siekiant asmeniui sudaryti galimybes gyventi savo namuose.

10. **Socialinės globos paslaugos** yra visuma paslaugų, kuriomis asmeniui (šeimai) teikiama kompleksinė, nuolatinės specialistų priežiūros reikalaujanti pagalba. Socialinė globa teikiama institucijoje (socialinės globos įstaigoje) ar asmens namuose. Socialinės globos teikimo trukmė priklauso nuo asmenų, jų poreikio paslaugoms ir nuo įstaigos tipo.

10.1. Socialinės globos paslaugos teikiamos asmenims (šeimoms), gyvenantiems ir deklaravusiems gyvenamąją vietą Rokiškio rajono savivaldybėje.

10.2. Rokiškio rajono savivaldybėje teikiamos šios socialinės globos paslaugos:

10.2.1. dienos socialinė globa;

10.2.2. trumpalaikė socialinė globa;

10.3. Dėl socialinės globos paslaugų skyrimo asmuo (vienas iš suaugusių šeimos narių) turi pateikti šiuos dokumentus:

10.3.1. asmens tapatybę patvirtinantį dokumentą (pasą ar asmens tapatybės kortelę, ar leidimą laikinai gyventi Lietuvoje (ne ES valstybių narių piliečiams), vaikams – gimimo liudijimą;

10.3.2. neįgalumo lygio ar darbingumo lygio pažymą, specialiųjų poreikių nustatymo pažymą (formos SPP-2, SPS-1);

10.3.3. specialiųjų poreikių nustatymo pažymėjimą;

10.3.4. pageidaujantiems gauti socialinės globos paslaugas – išrašą iš medicininių dokumentų (forma 027/a) su gydytojų konsultacinės komisijos išvada apie rekomenduojamą socialinės globos įstaigą pagal asmens sveikatos būklę;

10.3.5. pažymas apie asmens (šeimos) gautas pajamas, kurių Skyrius neturi savo duomenų bazėse;

10.3.6. kitus būtinus dokumentus, kurių pateikimas reglamentuotas atskirais teisės aktais, priklausomai nuo paslaugų rūšies.

10.4. Socialinių paslaugų teikėjas, gavęs Skyriaus sprendimą dėl socialinės globos paslaugų teikimo, pasirašo sutartį su paslaugas gaunančiu asmeniu (vienu iš suaugusių šeimos narių) ar jo globėju (rūpintoju).

10.5. Socialinių paslaugų teikėjas dėl socialinės globos paslaugų teikimo finansavimo pasirašo su Skyriumi savivaldybės biudžeto lėšų naudojimo sutartį. Socialinės globos paslaugų teikimas organizuojamas patvirtintu Socialinių paslaugų įstaigų vadovų Socialinės globos teikimo tvarkos aprašu.

11. **Socialinės globos paslaugos:**

11.1. **Dienos socialinė globa** yra visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu.

**Gavėjai:** vaikai su negalia, suaugę asmenys su negalia, senyvo amžiaus asmenys.

**Teikėjai:** Rokiškio socialinės paramos centras.

**Teikimo trukmė:** nuo 3 val. per dieną, iki 5 dienų per savaitę institucijoje, nuo 2 iki 10 val. per parą, iki 7 kartų per savaitę asmens namuose.

**Paslaugos sudėtis:** informavimas, konsultavimas, tarpininkavimas ir atstovavimas, bendravimas, laisvalaikio organizavimas, ugdymo organizavimas (vaikams su negalia ir suaugusiesiems su negalia iki 21 m.), maitinimo organizavimas (kai paslauga teikiama ilgiau nei 5 val. per dieną), asmeninės higienos paslaugų (skalbimo ir pan.), organizavimas, psichologinė ir psichoterapinė pagalba, pagalba rengiantis, maitinantis, prausiantis ir kt.,socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir palaikymas (tvarkantpinigų apskaitą, apsiperkant ir mokant mokesčius, planuojat ir atliekant namų ruošos darbus ir pan.), darbo įgūdžių ugdymas (siuvimas, mezgimas, audimas, dailės dirbiniai, keramika, savarankiškas patalpų, aplinkos tvarkymas ir pan.), sveikatos priežiūros paslaugų organizavimas, transporto paslaugų organizavimas, kitos paslaugos, reikalingos asmeniui pagal jo savarankiškumo lygį

11.2. **Trumpalaikė socialinė globa** – visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba vaikams, laikinai netekusiems tėvų globos, nepilnametėms motinoms, šeimos nariams, globėjams, rūpintojams, dėl tam tikrų priežasčių (ligos, komandiruotės, atostogų, šeimos ar darbo įsipareigojimų ir kt.) laikinai ar darbo savaitę negalintiems prižiūrėti asmenų, kuriems reikalinga nuolatinė priežiūra ar tęstinės socialinės paslaugos darbo savaitę (paromis), taip pat socialinę riziką patiriantiems suaugusiems asmenims ir vaikams, siekiant juos integruoti į visuomenę.

**Gavėjai:** vaikai, laikinai likę be tėvų globos, socialinę riziką patiriantys vaikai ar vaikai iš socialinę riziką patiriančių šeimų, suaugę asmenys su negalia, vaikai su negalia, senyvo amžiaus asmenys, socialinę riziką patiriantys asmenys.

**Teikėjai:** Rokiškio socialinės paramos centras, Obelių socialinių paslaugų namai.

**Teikimo trukmė:** vaikams, laikinai likusiems be tėvų globos – iki vaikui pasibaigs laikinoji globa, bet ne ilgiau nei 18 mėn.; socialinę riziką patiriantiems vaikams – iki vaikas bus grąžintas į šeimą, bet ne ilgiau nei 6 mėn., psichologinės bei socialinės reabilitacijos įstaigose asmenims, priklausomiems nuo psichoaktyviųjų medžiagų, – iki 18 mėn.; suaugusiems asmenims su negalia, senyvo amžiaus asmenims – ne mažiau kaip 12 val. per parą, iki 6 mėn. per metus arba iki 5 parų per savaitę, neterminuotai institucijoje.

**Paslaugos sudėtis**: informavimas, konsultavimas, tarpininkavimas ir atstovavimas, apgyvendinimas, psichologinė ir psichoterapinė pagalba ar jos organizavimas, socialinių įgūdžių ugdymas, palaikymas ir (ar) atkūrimas,kasdienio gyvenimo įgūdžių ugdymas ir palaikymas ir (ar) atkūrimas (savitvarka, asmens higiena, sveikos gyvensenos įgūdžiai, namų ruošos darbai, namų saugumas, švaros virtuvėje ir namuose palaikymas, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), darbo įgūdžių ugdymas ir dienos užimtumas (siuvimas, mezgimas, audimas, dailės dirbiniai, keramika) ar jo organizavimas, laisvalaikio organizavimas, asmeninės higienos paslaugų (skalbimo ir pan.) organizavimas, maitinimas (vaikams, asmenims su negalia, senyvo amžiaus asmenims), ugdymo organizavimas (vaikams su negalia ir suaugusiems asmenims su negalia iki 21 m.) sveikatos priežiūros paslaugos (gali ir nebūti), kitos paslaugos, reikalingos asmeniui pagal jo savarankiškumą ir poreikius.

12. Dienos socialinės globos ir pagalbos į namus paslaugų teikimas stabdomas:

12.1. šios paslaugos gavėjui gydantis slaugos, reabilitacijos, gydymo įstaigose nuo 1 iki 4 mėnesių per kalendorinius metus;

12.2. dėl svarbių priežasčių paslaugos gavėjui prašant – nuo 1 iki 3 mėnesių per kalendorinius metus.

**IV SKYRIUS**

**BAIGIAMOSIOS NUOSTATOS**

13. Specialiosios socialinės paslaugos įstaigose teikiamos laikantis vidaus darbo tvarkos taisyklių, su kuriomis pasirašytinai supažindinami ir paslaugų gavėjai arba jų globėjai (rūpintojai).

14. Klientai (jų šeimos nariai, globėjai, rūpintojai) turi teisę dalyvauti priimant sprendimus dėl klientui teikiamų paslaugų kiekio bei kokybės.

15. Socialinių paslaugų poreikio asmeniui (šeimai) nustatymo ir skyrimo bei mokėjimo už socialines paslaugas dydžio nustatymo tvarką reglamentuoja Rokiškio rajono savivaldybės tarybos sprendimais patvirtinti šių tvarkų aprašai.

16. Šis aprašas gali būti keičiamas ar pildomas pasikeitus Rokiškio rajone teikiamų socialinių paslaugų rūšims, pradėjus teikti naujas socialines paslaugas, pasikeitus paslaugų teikimo tvarkai ir kitoms aplinkybėms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SOCIALINIŲ PASLAUGŲ TEIKIMO ROKIŠKIO RAJONE TVARKOS APRAŠO PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.** Patvirtinti Socialinių paslaugų teikimo Rokiškio rajone tvarkos aprašą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos socialinių paslaugų įstatymas, Socialinių paslaugų katalogas.

**Sprendimo projekto esmė.** Patvirtinti Rokiškio rajono savivaldybės gyventojams socialinių paslaugų teikimo tvarkos aprašą, kuris reglamentuoja bendrųjų ir specialiųjų socialinių paslaugų organizavimą ir teikimą Rokiškio rajono savivaldybėje. Tvarkos apraše pateikta bendrosios paslaugos, kurių tikslas – ugdyti ar kompensuoti asmens (šeimos) gebėjimus savarankiškai rūpintis asmeniniu (šeimos) gyvenimu ir dalyvauti visuomenės gyvenime. Bendrosios paslaugos – informavimas, konsultavimas, tarpininkavimas ir atstovavimas, kurias teikia seniūnijų socialinio darbo organizatoriai, socialinių paslaugų įstaigų socialiniai darbuotojai, nevyriausybinės organizacijos ir kiti. Rajone teikiamos specialiosios socialinės paslaugos – tai visuma paslaugų, teikiamų asmeniui (šeimai), kurių tikslas – grąžinti asmens šeimos gebėjimu pasirūpinti savimi ir integruotis į visuomenės gyvenimą. Socialinės priežiūros paslaugos nuo 2022 m. finansuojamos valstybės / ar savivaldybės biudžeto lėšomis galės būti teikiamos tik tose įstaigose, kurių socialinės priežiūros paslaugos bus akredituotos (akredituota vaikų dienos socialinė priežiūra pradėta teikti nuo 2021 m. sausio 1 d.). Apraše pateiktos visos socialinės priežiūros paslaugos, kurios yra teikiamos ir numatomos teikti nuo 2022 m. (palydėjimo paslauga jaunuoliams, psichosocialinė pagalba ir kt.). Apraše nurodyti paslaugų gavėjai, teikėjai, teikimo trukmė, paslaugos sudėtis. Socialinės globos paslaugos teikiamos, kai asmeniui reikalinga kompleksinė, nuolatinės specialistų priežiūros reikalaujanti pagalba. Dienos socialinę globą namuose ir institucijoje (pradėta bus teikti nuo 2022 m.), trumpalaikę socialinę globą institucijoje teikia Rokiškio socialinės paramos centras. Socialinės globos paslaugos yra licencijuotos. Trumpalaikę socialinę globą, vaikams netekusiems tėvų globos teikia Obelių socialinių paslaugų namai.

**Laukiami rezultatai.** Socialinių paslaugų teikimo apraše pateikta Rokiškio rajone teikiamos bendrosios, socialinės priežiūros ir socialinės globos paslaugos. Bendrąsias paslaugas teikia seniūnijų socialinio darbo organizatoriai, socialinių įstaigų socialiniai darbuotojai, bendruomenės, nevyriausybinės organizacijos. Socialinės priežiūros ir socialinės globos paslaugas teikia Rokiškio socialinės paramos centras, Obelių socialinių paslaugų namai. Socialinės priežiūros paslaugas nuo 2022 m. galės teikti tik tos įstaigos, kurioms bus suteikta akreditacija. Apraše nurodytos socialinės įstaigos, gavėjai (kas turi teisę gauti paslaugas), paslaugos trukmė ir sudėtis. Aprašas bus patalpintas internetiniame savivaldybės puslapyje, kad rajono gyventojai susipažintų su rajone teikiamomis socialinių paslaugų rūšimis ir įstaigomis, kurios teikia šias paslaugas.

**Finansavimo šaltiniai ir lėšų poreikis** – Šio sprendimo projektui lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vedėjo pavaduotoja Zita Čaplikienė